  Майя Бывальцева Глазкарысь В. Г. Короленко нимо пединститутысь 36 егит ӧнерчиос яке котькуд сизьыметӥез выпускник горд дипломен потӥзы. Дышетсконзэс йылпумъям сярысь ужкагазъёсты 30-тӥ инвожое сётъязы. Со сярысь дышетсконнилэсь «ВКонтакте» мерлыко вотэсысь огиназ ивортӥзы. Ваньмыз сямен отличникъёс быръем ӧнерзыя ужаны малпало. Карысь но элькунысь дышетон огазеяськонъёс таӵе мыло-кыдо, визьмо, устолыко но пӧртэм ласянь азинскем ӧнерчиосты чидатэк возьмало. Институтын басьтэм тодон-валанъёстэс дышетӥсьёс витьлы юнме ӧз дунъялэ, соос одно ик кулэ луозы но удысады но улонады асьсэдыз шедьтыны юрттозы шуыса оскисько Янина Чиговская-Назарова, Глазкарысь В. Г. Короленко нимо пединститутлэн кивалтӥсезКотькуд выпускниклэн горд дипломез сьӧрын бадӟым уж. Соос усто луыны быгатэмзэс одӥг пол гинэ ӧз возьматылэ. Ваньзы огъяросси олимпиадаосын, ӵошатсконъёсын, творчествоя вожвылъяськонъёсын вормисьёс но призёръёс луылӥзы. Егитъёс тодосъя статьяос но пособиос гожъязы, конференциосы но форумъёсы, со пӧлын калыккуспо инлыкен, пыриськылӥзы. 80-лэсь трос аръёс ӵоже Глазкарысь пединститут 55 сюрслэсь трос дышетӥсьёсты дасяз. Соос Удмуртиысь котькудаз дышетон юртын, озьы ик мукет улосвылъёсын но кунъёсын ужало.  Тодэ вайытом, азьвылгес Ижкарын элькун инлыкен школаосты йылпумъясь пиналъёсты ӟечкылазы.   Тегъёс: Дышетон егитъёс Удмуртия Глазкар ГГПИ  